Broj: 711-I-876-P-274-19/23-11-23

Zagreb, 20. travnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Zlatka Pinjuha, općinskog načelnika Općine Čeminac do 27. lipnja 2022.,** pokrenutom Odlukom Povjerenstva broj: 711-I-1756-P-274-19/21-09-11 od 1. listopada 2021., na 5. sjednici, održanoj 20. travnja 2023., donosi sljedeću

**ODLUKU**

1. **Podnošenjem zamolbe Općinskom vijeću Općine Čeminac 6. rujna 2019. za plaćanje troškova pravosudnih postupaka koji se vode protiv dužnosnika Zlatka Pinjuha, zbog sumnji da je u svojstvu općinskog načelnika Općine Čeminac poduzimao radnje na teret proračuna Općine Čeminac, povodom koje zamolbe je Općinsko vijeće Općine Čeminac istoga dana donijelo Odluku o preuzimanju obveza podmirenja pravosudnih troškova načelnika Općine Čeminac, KLASA: 022-02/19-01/0004, URBROJ: 2100/05-03-19-1 (Službeni glasnik Općine Čeminac, broj 7/2019), dužnosnik Zlatko Pinjuh, općinski načelnik Općine Čeminac do 27. lipnja 2022., zlouporabio je posebna prava dužnosnika koja su proizlazila iz obavljanja dužnosti općinskog načelnika Općine Čeminac čime je počinio povredu odredbe članka 7. točke c) ZSSI-a.**
2. **Za povredu ZSSI-a opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.308,91 eura[[1]](#footnote-1)/40.000,00 kn, koja će se trajati dvanaest mjeseci i izvršit će se u dvanaest uzastopnih mjesečnih obroka, svaki u pojedinačnom iznosu od 442,41 eura/3.333,33 kn.**

Obrazloženje

Povjerenstvo je na 144. sjednici, održanoj 1. listopada 2021., pokrenulo postupak protiv dužnosnika Zlatka Pinjuha, općinskog načelnika Općine Čeminac do 27. lipnja 2022. zbog moguće povrede članka 7. podstavka c) ZSSI-a, koja proizlazi iz podnošenja Zamolbe Općinskom vijeću Općine Čeminac da plaćanje troškova pravosudnih postupaka koji se vode protiv dužnosnika Zlatka Pinjuha, zbog sumnji da je u svojstvu općinskog načelnika poduzimao radnje na teret Proračuna Općine Čeminac čime je Općini nanesena šteta od najmanje 63.000,00 kn, preuzme Općina Čeminac, a što bi predstavljalo zlouporabu prava koja proizlaze iz obnašanja navedene dužnosti.

Na odluku o pokretanju postupka, koju je dužnosnik zaprimio 9. veljače 2022. elektroničkim putem, dužnosnik se nije očitovao u ostavljenom roku od 15 dana te se isti nije očitovao niti naknadno.

Dana 11. rujna 2019. na portalu tportal.hr izašao je članak naslova „Apsurdno: Baranjska općina platit će odvjetnika načelniku kojega terete da ju je oštetio za najmanje 63.000 kuna“. U predmetnom članku autor navodi da će Općina Čeminac platiti sve odvjetničke troškove općinskom načelniku dr. Zlatku Pinjuhu vezane uz nedavnu akciju USKOK-a pokrenutu zbog sumnje da je, kao načelnik općine, u dogovoru sa svojim sinovima te predsjednikom Općinskog vijeća, poduzimao radnje kako bi im omogućio da se materijalno okoriste na teret općinskog proračuna, čime je Općini nanesena šteta od najmanje 63.390 kuna. Za takvu odluku glasali su vijećnici ove baranjske općine na posljednjoj sjednici. U članku se dalje navodi kako je općinski načelnik Pinjuh potvrdio kako je odluka o plaćanju odvjetničkih troškova donesena na njegovu zamolbu te rekao kako je riječ o političkom procesu kojemu je cilj samo rušenje legalno izabrane općinske vlasti i postavljanje poslušnika, što se, kako dodaje, neće dogoditi.

Povjerenstvo je od Općine Čeminac dopisom Broj: 711-I-1837-P-274/19-02-11 od 4. studenoga 2019. zatražilo očitovanje je li Općina Čeminac i/ili Općinsko vijeće Općine Čeminac donijelo odluku da se iz proračuna Općine Čeminac plate troškovi odvjetničkog zastupanja dužnosnika Zlatka Pinjuha u postupku USKOK-a koji se spominje u predmetnom novinskom članku, je li dužnosnik Zlatko Pinjuh predložio donošenje gore navedene odluke i je li Općina Čeminac po gore navedenoj odluci platila troškove odvjetničkog zastupanja.

Općina Čeminac je na spomenuto traženje dostavila očitovanje, KLASA: 711-01/19-01/0004, URBROJ: 2100/05-02-19-2 od 13. studenog 2019., u kojem se navodi kako je Općinsko vijeće Općine Čeminac na 22. sjednici dana 6. rujna 2019. donijelo Odluku o preuzimanju obveze podmirenja pravosudnih troškova načelnika Općine Čeminac. Načelnik Zlatko Pinjuh, kako se u očitovanju navodi, nije podnio prijedlog. U očitovanju se dalje navodi kako Općina Čeminac po navedenoj odluci do sada nije platila nikakve pravosudne troškove. U prilogu očitovanju dostavljena je Odluka o preuzimanju obveza podmirenja pravosudnih troškova načelnika Općine Čeminac od 6. rujna 2019. i Zapisnik sa 22. sjednice Općinskog vijeća Općine Čeminac od 6. rujna 2019. U navedenom očitovanju navodi se da se dostavlja i zamolba dužnosnika, no ista uz očitovanje nije dostavljena.

Uvidom u Zapisnik sa 22. sjednice Općinskog vijeća Općine Čeminac od 6. rujna 2019. utvrđeno je kako je na istoj prisutno 11 vijećnika i 3 odsutna. Između ostalih nazočnih sjednici je bio prisutan i dužnosnik Zlatko Pinjuh, općinski načelnik Općine Čeminac. Pod točkom 8. dnevnog reda – Slobodna riječ Općinsko vijeće je razmatrao zamolbe te donijelo odluke u odnosu na 5 slučajeva. Pod točkom 5. se navodi kako Općinsko vijeće većinom, sa 8 glasova „za“, 2 glasa „protiv“ te 1 suzdržanim glasom donosi Odluku o preuzimanju obveza podmirenja pravosudnih troškova načelnika Općine Čeminac.

Uvidom u Odluku o preuzimanju obveza podmirenja pravosudnih troškova načelnika Općine Čeminac od 6. rujna 2019. KLASA: 022-02/19-01/0004, URBROJ: 2100/05-03-19-2, utvrđeno je da navedena Odluka stupa na snagu osmog dana od objave u Službenom glasniku Općine Čeminac. Spomenutu Odluku potpisao je predsjednik Općinskog vijeća Mario Kralj.

Uvidom u Službeni glasnik Općine Čeminac utvrđeno je da je navedena Odluka objavljena u broju 7/2019 od 6. rujna 2019.

Na dodatno traženje Povjerenstva od 27. studenoga 2019. te 1. srpnja 2020. Općina Čeminac dostavila je očitovanje, KLASA: 711-01/19-01/0004 URBROJ: 2100/05-04-20-4, od 6. srpnja 2020., u kojem se navodi kako se u prilogu dostavlja Zamolba dr. Zlatka Pinjuha, općinskog načelnika Općine Čeminac, za plaćanje troškova pravosudnih postupaka od 6. rujna 2019.

Uvidom u gore navedenu Zamolbu utvrđeno je kako je istu 6. rujna 2019. podnio Zlatko Pinjuh, kao općinski načelnik, s vlastoručnim potpisom i pečatom Općine Čeminac. Ista je naslovljena na Općinsko vijeće Općine Čeminac, n/p predsjednika, a zaprimljena je 6. rujna 2019. pod brojem KLASA: 022-02/19-01/0004, URBROJ: 06-09-19-1. Zamolbom se traži plaćanje troškova pravosudnih postupaka u predmetima u kojima je Zlatko Pinjuh u funkciji načelnika opterećen troškovima tih postupaka. U obrazloženju zamolbe dužnosnik navodi kako obnaša dužnost od 2014. i da su u tom razdoblju nastali veliki troškovi koje je osobno plaćao, a koji su plod političkih igara s ciljem promjene vlasti. Dalje se navodi kako je sada prisutna političko-policijska i medijska hajka potpomognuta USKOK-om za koju je dostavio dokumente koji dokazuju da je u tom slučaju sve čista izmišljotina konstruirana na neistinama bivše pročelnice koja je svjedok USKOK-a. Obzirom na navedeno, dužnosnik je zamolio Općinsko vijeće da zamolbu uvaži jer troškovi koji se na ovakav način stvaraju iscrpljuju njegovu financijsku situaciju.

Povjerenstvo je nastavno na zaprimljena očitovanja zatražilo od Općine Čeminac dopisom Broj: 711-I-1237-P-274-19/20-06-11 od 9. listopada 2020. očitovanje je li Općina Čeminac do tada platila pravosudne troškove općinskog načelnika Zlatka Pinjuha po Odluci Općinskog vijeća od 6. rujna 2019. na koje traženje nije odgovoreno te je Povjerenstvo isto traženje ponovilo dopisom Broj: 711-I-98-P-274-19/21-07-11 od 20. siječnja 2021. te ponovno dopisom Broj: 711-I-1299-P-274-19/21-08-11 od 13. kolovoza 2021. na koje također nije odgovoreno.

Povjerenstvo je prethodno spomenuto traženje ponovilo dopisom Broj: 711-I-1675-P-274-19/22-10-23, od 31. kolovoza 2022., nakon donošenja Odluke o pokretanju postupka od 1. listopada 2021. i nakon što je općinskom načelniku Zlatku Pinjuhu prestala navedena dužnost, no na isto traženje ponovno nije odgovoreno.

Uvidom u Službeni glasnik Općine Čeminac broj 14/2022 od 15. prosinca 2022. utvrđeno je da je 15. prosinca 2022. na 16. sjednici Općinskog vijeća Općine Čeminac donesena Odluka o poništavanju Odluke o preuzimanju obveza podmirenja pravosudnih troškova načelnika Općine Čeminac KLASA: 022-02/19-01/0004, URBROJ: 2100/05-03-19-1 (Službeni glasnik Općine Čeminac 7/2019) koju je Općinsko vijeće donijelo 6. rujna 2019. na svojoj 22. sjednici. U obrazloženju navedene Odluke navedeno je da Rješenjem o provođenju istrage broj: K-US-255/2019, IS-US-34/2019 od 2. kolovoza 2019. Republika Hrvatska, Državno odvjetništvo, Ured za suzbijanje korupcije i organiziranog kriminaliteta sumnjiči Zlatka Pinjuha i druge osobe za počinjenje kaznenih djela zlouporabe položaja i ovlasti te poticanja na zlouporabu položaja i ovlasti, a sve na štetu Općine Čeminac. Dalje se navodi da je protiv navedenih osoba zbog sumnje na počinjenje navedenih kaznenih djela pred Županijskim sudom u Osijeku 23. prosinca 2020. podignuta i optužnica broj Ko-US-357/2020 te da Rješenjem o provođenju istrage broj: Kis-US-27/2022 od 21. travnja 2022., Republika Hrvatska, Državno odvjetništvo, Ured za suzbijanje korupcije i organiziranog kriminaliteta sumnjiči Zlatka Pinjuha te još četiri osobe na počinjenje kaznenih djela sprječavanja dokazivanja, zlouporabu položaja i ovlasti, poticanje na zlouporabu položaja i ovlasti te pomaganje u zlouporabi položaja i ovlasti, također na štetu Općine Čeminac, kao i da je Odlukom o preuzimanju obveza podmirenja pravosudnih troškova načelnika Općine Čeminac utvrđeno plaćanje obveza troškova za bivšeg općinskog načelnika upravo u postupku koji se vodi zbog kaznenih djela počinjenih na štetu Općine Čeminac zbog čega je kontradiktorno, iz proračunskih sredstava Općine, istovremeno podmirivati pravosudne troškove koje ima optuženik, pogotovo zbog činjenice da će optuženik, u slučaju za njega povoljnog ishoda, imati pravo potraživati povrat svih troškova koje je imao tijekom postupka. S obzirom na navedeno, Odluka o preuzimanju obveza podmirenja pravosudnih troškova načelnika Općine Čeminac je poništena.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 7. stavkom 1. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Zakonom o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20. – u daljnjem tekstu ZLPS) u članku 39. stavku 1. propisano je da je izvršno tijelo jedinice lokalne i jedinice područne (regionalne) samouprave u općini općinski načelnik, u gradu gradonačelnik i u županiji župan. Općinski načelnik prema članku 48. stavku 1. priprema prijedloge općih akata predstavničkog tijela, izvršava ili osigurava izvršavanje općih akata predstavničkog tijela, usmjerava djelovanje upravnih tijela jedinice lokalne samouprave u obavljanju poslova iz njihovoga samoupravnog djelokruga te nadzire njihov rad, upravlja nekretninama i pokretninama u vlasništvu jedinice lokalne samouprave kao i njezinim prihodima i rashodima, u skladu sa zakonom i statutom, odlučuje o stjecanju i otuđivanju nekretnina i pokretnina jedinice lokalne samouprave i drugom raspolaganju imovinom u skladu s tim Zakonom, statutom jedinice i posebnim propisima, imenuje i razrješuje predstavnike jedinice lokalne samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. navedenog Zakona, osim ako posebnim zakonom nije drugačije određeno te obavlja i druge poslove utvrđene zakonom i statutom.

Prema članku 69. ZLPS-a temeljni financijski akt jedinice lokalne i područne (regionalne) samouprave je proračun. Općinski načelnik, gradonačelnik, odnosno župan, kao jedini ovlašteni predlagatelj, dužan je utvrditi prijedlog proračuna i podnijeti ga predstavničkom tijelu na donošenje u roku utvrđenom posebnim zakonom. Proračun donosi predstavničko tijelo jedinice lokalne i područne (regionalne) samouprave u skladu s posebnim zakonom.

Člankom 73. ZLPS-a propisano je kako predstavničko tijelo općine, grada i županije u svom samoupravnom djelokrugu donosi odluke i druge opće akte, u skladu sa svojim statutom. Prije nego što stupi na snagu opći akt obavezno se objavljuje u službenom glasilu jedinice. Općinski načelnik, gradonačelnik i župan, sukladno članku 74. navedenog Zakona, osiguravaju izvršavanje općih akata predstavničkog tijela na način i u postupku propisanom statutom jedinice lokalne, odnosno područne (regionalne) samouprave te nadziru zakonitost rada upravnih tijela koja obavljaju poslove iz samoupravnog djelokruga jedinice lokalne, odnosno područne (regionalne) samouprave.

Nastavno na sve utvrđeno u ovoj pravnoj stvari Povjerenstvo je steklo saznanja kako su protiv dužnosnika Zlatka Pinjuha, općinskog načelnika Općine Čeminac do 27. lipnja 2022., pokrenuti pravosudni postupci zbog kaznenih djela počinjenih na štetu Općine Čeminac te je utvrdilo da je dužnosnik Zlatko Pinjuh, za vrijeme dok je obnašao dužnost općinskog načelnika Općine Čeminac, Općinskom vijeću iste Općine podnio zamolbu za podmirenje troškova navedenih pravosudnih postupaka, a kojoj je zamolbi udovoljeno istoga dana donošenjem Odluke o preuzimanju obveza podmirenja pravosudnih troškova načelnika Općine Čeminac, KLASA: 022-02/19-01/0004, URBROJ: 2100/05-03-19-1 (Službeni glasnik Općine Čeminac broj 7/2019).

Povjerenstvo utvrđuje da se u konkretnom slučaju radi o osobnoj kaznenoj odgovornosti dužnosnika, pa podnošenje zamolbe dužnosnika da se iz proračuna jedinice lokalne samouprave, u kojoj obnaša dužnost općinskog načelnika te na čijem je čelu, snose troškovi koje dužnosnik ima u postupcima vezanim za moguću kaznenu odgovornost koja proizlazi iz domene obnašanja dužnosti općinskog načelnika, ukazuje na zlouporabu prava koja proizlaze iz obnašanja dužnosti općinskog načelnika Općine Čeminac, što predstavlja zabranjeno djelovanje dužnosnika iz članka 7. stavka 1. točke c) ZSSI-a.

Povjerenstvo je stoga donijelo odluku kao u točki I. izreke ovoga akta.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Stavkom 2. navedenog članka Zakona propisano je da, pored ostalog, za povredu odredbi članka 7. toga Zakona Povjerenstvo može izreći sankcije iz stavka 1. toga članka odnosno opomenu, obustavu isplate dijela neto mjesečne plaće i javno objavljivanje odluke Povjerenstva.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 265,46 eura/2.000,00 kuna do 5.308,91 eura/ 40.000,00 kuna, vodeći računa o težini i posljedicama povrede Zakona.

Uzimajući u obzir sve okolnosti slučaja, Povjerenstvo utvrđuje da je za predmetnu povredu ZSSI-a primjerena sankcija obustave isplate dijela neto plaće u maksimalnom Zakonom propisanom iznosu od 5.308,91 eura/ 40.000,00 kuna, koja će trajati dvanaest mjeseci i izvršit će se u dvanaest jednakih uzastopnih mjesečnih obroka, svaki u pojedinačnom iznosu od 442,41 eura/3.333,33 kuna.

Predmetno izrečena sankcija i visina iste proizlazi iz toga što je Povjerenstvo protiv dužnosnika u primjeni ZSSI-a do donošenja odluke u ovoj pravnoj stvari već donijelo tri odluke kojima je utvrđena povreda odredbi ZSSI-a te u kojima je izrečena sankcija dužnosniku i to Odluku Broj: 711-I-1140-P-293-15/16-04-18 od 14. srpnja 2016. zbog povrede članka 10. ZSSI-a, Odluku Broj: 711-I-1105-P-2-17/20-22-19 od 5. lipnja 2020. zbog povrede članka 11. i članka 27. ZSSI-a i Odluku Broj: 711-I-2188-P-154-20/22-05-19 od 9. rujna 2022. zbog povrede članka 7. stavka 1. točke c) ZSSI-a.

Nadalje, Povjerenstvo je prilikom odmjeravanja visine novčane sankcije posebno cijenilo otegotnim činjenicu da se dužnosnik na odluku o pokretanju postupka od 1. listopada 2021. nije očitovao, kao i da tijekom pribavljanja činjenica i dokaza temeljem članka 39. stavka 5. ZSSI-a prije donošenja odluke o pokretanju postupka nije kao općinski načelnik Općine Čeminac postupao povodom traženja Povjerenstva u tri navrata te što je pokušao dovesti u zabludu Povjerenstvo navodeći u dopisu od 13. studenoga 2019. KLASA: 711-01/19-01/0004, URBROJ: 2100/05-02-19-2, da nije podnio prijedlog Općinskom vijeću za preuzimanje obveze podmirenja svojih pravosudnih troškova.

Slijedom navedenog, Povjerenstvo je donijelo odluku kako je navedeno u točki II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zlatko Pinjuh, osobnom dostavom

2. Objava na internetskoj stranici Povjerenstva

3. Pismohrana

1. Fiksni tečaj konverzije 7.53450 [↑](#footnote-ref-1)